text: Karina Adsbøl bliver udvalgsformand i Folketinget
  08 juli 2015 kl. 10.04
  Dansk Folkepartis folketingsmedlem fra Kolding har fået en af de otte udvalgsformandsposter, som partiet har fået efter valget.
  Karina Adsbøl er blevet formand for paragraf 71 Udvalget, der fører tilsyn med behandlingen af tvangsindlagte patienter, tvangsanbragte børn og demente, der bliver tilbageholdt på et plejehjem.
  For Karina Adsbøl er det noget af en drøm, der er gået i opfyldelse.
  -I Folketinget har jeg stor fokus på anbragte børn og de børn der er kommet i klemme i systemet, samt andre der ikke altid kan tage vare om sig selv. Jeg glæder mig meget til arbejdet og de udfordringer der ligger i det.
  Karina Adsbøl oplyser, at nogle af de opgaver hun vil sætte fokus på er at mindske tvangen i psykiatrien og så mener hun at hele anbringelsesområdet, trænger til et løft.
  